pythainlp/thaigov-v2-corpus-22032023 huggingface dataset:
วันจันทร์ที่ 22 มีนาคม 2564
นายกฯ ย้ำความเป็นหุ้นส่วนทางยุทธศาสตร์ไทย-เวียดนาม พร้อมใช้ประโยชน์จากกลไกทวิภาคี เพื่อขับเคลื่อนความร่วมมือให้เกิดผลเป็นรูปธรรม
นายกฯ ย้ำความเป็นหุ้นส่วนทางยุทธศาสตร์ไทย-เวียดนาม พร้อมใช้ประโยชน์จากกลไกทวิภาคี เพื่อขับเคลื่อนความร่วมมือให้เกิดผลเป็นรูปธรรม
วันนี้ (22 มีนาคม 2564) เวลา 13.30 น. ณ ห้องสีงาช้าง ตึกไทยคู่ฟ้า ทำเนียบรัฐบาล นายฟาน จี๊ ทัญ (H.E. Mr. Phan Chi Thanh) เอกอัครราชทูตเวียดนามประจำประเทศไทย เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เนื่องในโอกาสเข้ารับหน้าที่ ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรี ได้กล่าวสรุปสาระสำคัญ ดังนี้
นายกรัฐมนตรีกล่าวต้อนรับและแสดงความยินดีกับเอกอัครราชทูตเวียดนามในโอกาสเข้ารับตำแหน่ง ชื่นชมความสัมพันธ์ระหว่างไทยกับเวียดนามที่มีความใกล้ชิดและมีพลวัตมาอย่างต่อเนื่อง โดยทั้งสองประเทศเป็นหุ้นส่วนทางยุทธศาสตร์ที่สำคัญต่อกัน อย่างไรก็ดี นายกรัฐมนตรีเห็นว่า ทั้งสองฝ่ายควรเพิ่มพูนความร่วมมือในสาขาที่ทั้งสองมีศักยภาพ อาทิ เกษตรกรรม นอกจากนี้ นายกรัฐมนตรีฝากความระลึกถึงนายกรัฐมนตรี เหวียน ซวน ฟุก ในฐานะเพื่อนสนิทที่ได้พบปะหารือกันมาตลอด และเลขาธิการพรรค เหวียน ฝู จ่อง พร้อมทั้งยินดีกับการประชุมสมัชชาใหญ่พรรคคอมมิวนิสต์เวียดนาม ครั้งที่ 13 ที่ผ่านมา ซึ่งประสบความสำเร็จไปด้วยดี
เอกอัครราชทูตเวียดนามฯ ขอบคุณนายกรัฐมนตรีที่ให้การต้อนรับอย่างอบอุ่น ยินดีที่ได้ดำรงตำแหน่งที่ประเทศไทย ซึ่งเป็นประเทศที่น่าอยู่ พร้อมทั้งชื่นชมความสัมพันธ์ระหว่างไทยกับเวียดนามที่มีความใกล้ชิดกันมาอย่างยาวนาน โดยในปีนี้เป็นปีครบรอบ 45 ปีของการสถาปนาความสัมพันธ์์ทางการทูตระหว่างกัน ซึ่งหน่วยงานที่เกี่ยวข้องของทั้งสองฝ่ายจะได้ประสานงานกันเพื่อจัดกิจกรรมเฉลิมฉลองวาระสำคัญดังกล่าว นอกจากนี้ เอกอัครราชทูตเวียดนามฯ ยืนยันพร้อมสานต่อและส่งเสริมความร่วมมือระหว่างกันในทุกระดับ ตลอดจนประสงค์ที่จะแลกเปลี่ยนความรู้และประสบการณ์จากไทยในด้านต่าง ๆ ที่เป็นประโยชน์ต่อไป
ไทย-เวียดนาม พร้อมส่งเสริมความร่วมมือทางเศรษฐกิจระหว่างกัน โดยใช้ประโยชน์จากกลไกทวิภาคีที่มีอยู่ อาทิ คณะกรรมการร่วมทางการค้า (Joint Trade Committee: JTC) เพื่อเป็นกลไกในการกระชับความร่วมมือทางเศรษฐกิจและกำหนดเป้าหมายการค้าใหม่ระหว่างกัน นอกจากนี้ นายกรัฐมนตรียินดีที่มีรัฐวิสาหกิจและภาคเอกชนไทยเข้าไปลงทุนในเวียดนามเพิ่มขึ้นเรื่อย ๆ พร้อมขอให้รัฐบาลเวียดนามช่วยดูแลและอำนวยความสะดวกให้แก่นักลงทุนไทยในเวียดนามด้วย โดยเชื่อว่าการลงทุนของไทยจะมีบทบาทในการสนับสนุนฟื้นฟูเศรษฐกิจและสังคมระหว่างกัน
โอกาสนี้ นายกรัฐมนตรีชื่นชมความสำเร็จของเวียดนามในการเป็นเจ้าภาพจัดการประชุมผู้นำเอเปคเมื่อปี 2560 ทั้งนี้ ไทยจะเป็นเจ้าภาพจัดการประชุมผู้นำเอเปคในปี 2565 โดยนายกรัฐมนตรีเห็นว่าเป็นโอกาสที่ดีในการสานต่อความร่วมมือระหว่างกันในระดับพหุภาคี พร้อมหวังว่าเวียดนามจะให้การสนับสนุนประเด็นที่ไทยจะผลักดัน โดยเฉพาะเรื่องเศรษฐกิจชีวภาพ-หมุนเวียน-สีเขียว (Bio-Circular-Green Economy)
วันพฤหัสบดีที่ 25 มีนาคม 2564
ดีอีเอส ลงพื้นที่ ขอนแก่น - มหาสารคาม ติดตามการใช้งานโครงการเน็ตประชารัฐ
ดีอีเอส ลงพื้นที่ ขอนแก่น - มหาสารคาม ติดตามการใช้งานโครงการเน็ตประชารัฐ
เมื่อวันที่ 23-24 มีนาคม 2564 นายภูเวียง ประคำมินทร์ รองปลัดกระทรวงดิจิทัลฯ ลงพื้นที่ติดตามผลการดำเนินการเปิดโครงข่าย Open Access Network ภายใต้ โครงการเน็ตประชารัฐ โดยได้มีการประชุมร่วมกับผู้ประกอบกิจการโทรคมนาคมที่ได้รับอนุญาตให้เชื่อมต่อโครงข่ายเน็ตประชารัฐ เพื่อให้บริการไปยังบ้านเรือนประชาชน พร้อมทั้งรับฟังปัญหา/อุปสรรคพร้อมข้อเสนอแนะเพื่อนำไปปรับปรุงแก้ไขให้มีประสิทธิภาพยิ่งขึ้นต่อไป พร้อมทั้งติดตามการเชื่อมต่อของผู้ประกอบกิจการโทรคมนาคมกับอุปกรณ์เน็ตประชารัฐ ตามเงื่อนไขที่กำหนด และตรวจเยี่ยมติดตามการใช้งานเน็ตประชารัฐ ซึ่งมีชาวบ้านได้ยืนแบบคำขอย้ายจุดติดตั้งอุปกรณ์กระจายสัญญาณ เพื่อให้ชาวบ้านเข้าถึงและสามารถใช้งานได้สะดวกยิ่งขึ้น และการให้บริหารที่มีการเชื่อมต่อเข้าครัวเรือน ในจังหวัดขอนแก่น และจังหวัดมหาสารคาม
***********************
วันศุกร์ที่ 19 มีนาคม 2564
เจ๋ง! พาลีปราบยา...ยึดทรัพย์แล้ว 135 ล้านบาท
...
ที่ผ่านมารัฐบาลได้เร่งแก้ไขปัญหายาเสพติดตามนโยบายยุทธศาสตร์ชาติ ด้านความมั่นคงมาอย่างต่อเนื่อง แต่ยังคงพบอุปสรรคคือเส้นทางการเงินของผู้ต้องสงสัย ซึ่งเป็นข้อมูลสำคัญต่อการสืบสวนของเจ้าหน้าที่ ดังนั้นทีมปฏิบัติการ “พาลีปราบยา” 16 ชุดจึงเกิดขึ้น
.
พาลีปราบยา เป็นความร่วมมือระหว่างหน่วยงานภาครัฐ ธนาคารและสถาบันการเงินต่าง ๆ ที่มาทำงานร่วมกันเพื่อประสานและแลกเปลี่ยนข้อมูลทางการเงิน ดำเนินการตาม พ.ร.บ.มาตรการในการปราบปรามผู้กระทำความผิดเกี่ยวกับยาเสพติด พ.ศ. 2534 และ พ.ร.บ.การฟอกเงิน เพราะข้อมูลธุรกรรมทางการเงินที่มีความเคลื่อนไหวผิดปกติ และไม่สอดคล้องกับฐานะ อาจเข้าข่ายเชื่อมโยงกับขบวนการค้ายาเสพติด ซึ่งเจ้าหน้าที่ที่เกี่ยวข้องสามารถเรียกเจ้าของบัญชีมาชี้แจง หากอธิบายไม่ได้ก็สามารถยึดทรัพย์ได้ พร้อมขยายผลสืบสวนต่อไป
.
มาวันนี้ ทีมพาลีปราบยาชุดที่ 13 ได้ทำการสืบสวนเส้นทางการเงินของขบวนการค้ายาเสพติดรายใหญ่ในพื้นที่ภาคตะวันออก ซึ่งพบความเชื่อมโยงกับนักค้ายาเสพติดรายสำคัญ ๆ ในภาคเหนือ ใต้ ตะวันออก ตะวันตก และได้รวบรวมหลักฐานต่าง ๆ ส่งให้ทาง ป.ป.ส. จนนำไปสู่การยึดและอายัดบัญชีผู้ค้ายาเสพติด มียอดเงินในบัญชีกว่า 135,038,186 บาท
.
นอกจากนี้ ได้สืบสวนเส้นทางการเงินในบัญชีอื่น ๆ เพิ่มอีก 1,239 บัญชี หากตรวจสอบพบว่าบัญชีเหล่านี้มีความเคลื่อนไหวที่ผิดปกติ เกี่ยวข้องกับเครือข่ายยาเสพติด จะดำเนินการออกคำสั่งยึด/อายัดบัญชีเพิ่มเติม เพื่อเป็นการตัดวงจรเส้นทางการเงินเครือข่ายยาเสพติดต่อไป
.
สำหรับประชาชนที่ต้องการให้สังคมไทยน่าอยู่ และปลอดภัย สามารถร่วมมือกันแจ้งเบาะแสยาเสพติดได้ที่
1. สายด่วน 1386 ตลอด 24 ชั่วโมง
2. แจ้งด้วยตนเอง/ส่งหนังสือร้องเรียน
ถึงสำนักงาน ป.ป.ส. ทั้งในส่วนกลางและภูมิภาค
3. เว็บไซต์ ป.ป.ส. https://1386.oncb.go.th
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ตั้งเป้า! พัฒนาร้านค้าปลีกสู่ “สมาร์ทโชวห่วย” 3,500 ร้านทั่วไทย
เช็กเงื่อนไขใหม่ 'เราเที่ยวด้วยกัน เฟส 3' คุมเข้มทุจริต
เห็นชอบ! ทุน สควค. สร้างครูวิทย์ ระยะ 4 เสริมกำลังพัฒนาประเทศ
ปรับกฎหมาย “ข้อมูลข่าวสารราชการ” หนุนประชาชนร่วมตรวจสอบภาครัฐ
เสนอต้มยำกุ้ง ขึ้นทะเบียนมรดกวัฒนธรรมที่จับต้องไม่ได้ของมนุษยชาติ
วันพฤหัสบดีที่ 4 มีนาคม 2564
“รัฐวิสาหกิจเร่งเบิกจ่ายงบลงทุนสูงกว่าเป้าหมายดันการลงทุนภาครัฐกระตุ้นเศรษฐกิจ”
การเบิกจ่ายงบลงทุนของรัฐวิสาหกิจ 43 แห่ง ที่ สคร. กำกับดูแลโดยตรง สำหรับปี 2564 รัฐวิสาหกิจมีผลการเบิกจ่ายงบลงทุนสะสม ณ สิ้นเดือนมกราคม 2564 สูงกว่าเป้าหมายโดยสามารถเบิกจ่ายได้ 78,337 ล้านบาท หรือคิดเป็นร้อยละ 107 ของแผนการเบิกจ่ายสะสม
นางปานทิพย์ ศรีพิมล ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า การเบิกจ่ายงบลงทุนของรัฐวิสาหกิจ 43 แห่ง ที่ สคร.กำกับดูแลโดยตรง สำหรับปี 2564 รัฐวิสาหกิจมีผลการเบิกจ่ายงบลงทุนสะสม ณ สิ้นเดือนมกราคม 2564 สูงกว่าเป้าหมายโดยสามารถเบิกจ่ายได้78,337ล้านบาท หรือคิดเป็นร้อยละ 107ของแผนการเบิกจ่ายสะสมประกอบด้วยการเบิกจ่ายงบลงทุนของรัฐวิสาหกิจระบบปีงบประมาณ (ตั้งแต่เดือนตุลาคม 2563 - เดือนมกราคม2564) 34 แห่ง จำนวน 69,599ล้านบาท หรือคิดเป็นร้อยละ 106ของแผนเบิกจ่ายสะสมและรัฐวิสาหกิจระบบปีปฏิทิน (เดือนมกราคม2564) 9 แห่ง จำนวน 8,738ล้านบาทหรือคิดเป็นร้อยละ 117ของแผนเบิกจ่ายสะสม
ผลการเบิกจ่ายงบลงทุนของรัฐวิสาหกิจประจำปี 2564
ณ สิ้นเดือนมกราคม 2564
รัฐวิสาหกิจ
กรอบลงทุนทั้งปี
แผนเบิกจ่ายสะสม
ผลเบิกจ่ายสะสม %เบิกจ่ายสะสม/
แผนเบิกจ่ายสะสม
ปีงบประมาณ (ต.ค. 63–ม.ค. 64)
จำนวน 34 แห่ง  178,529 65,672 69,599 106%
ปีปฏิทิน (ม.ค. 64)
จำนวน 9 แห่ง 142,432 7,487 8,738 117%
รวม 43 แห่ง 320,961 73,159 78,337 107%
นางสาวปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมว่า ช่วงต้นปี2564โครงการลงทุนขนาดใหญ่ส่วนใหญ่สามารถเบิกจ่ายได้เป็นไปตามแผนอาทิโครงการรถไฟฟ้าสายสีส้มช่วงศูนย์วัฒนธรรมฯ – มีนบุรี (สุวินทวงศ์)ของการรถไฟฟ้าขนส่งมวลชนแห่งประเทศไทย โครงการรถไฟฟ้าชานเมือง(สายสีแดง) ช่วงบางซื่อ – รังสิต ของการรถไฟแห่งประเทศไทย โครงการขยายระบบส่งไฟฟ้าระยะที่ 12 ของการไฟฟ้าฝ่ายผลิตแห่งประเทศไทย และงานก่อสร้างปรับปรุงขยายท่อประปาของการประปาส่วนภูมิภาค
นางปานทิพย์ ศรีพิมลผู้อำนวยการ สคร. กล่าวทิ้งท้ายว่า ในปี 2564 ภาพรวมของรัฐวิสาหกิจยังคงสามารถเบิกจ่ายได้เป็นไปตามแผนเนื่องจากรัฐวิสาหกิจมีการวางแผนการเบิกจ่ายที่สะท้อนผลการดำเนินงานที่แท้จริงมากยิ่งขึ้น และคาดว่าในปี 2564 นี้รัฐวิสาหกิจจะมีการเบิกจ่ายได้ตามเป้าหมายอย่างต่อเนื่องอย่างไรก็ดี กระทรวงการคลังโดย สคร. จะยังคงติดตามการเบิกจ่ายงบลงทุนของรัฐวิสาหกิจอย่างใกล้ชิดและเมื่อวันที่4 มีนาคม 2564 ได้มีการประชุมคณะกรรมการติดตามเร่งรัดการเบิกจ่ายงบประมาณและการใช้จ่ายภาครัฐที่มีรัฐมนตรีว่าการกระทรวงการคลังเป็นประธานเพื่อติดตามความคืบหน้าและเร่งรัดการเบิกจ่ายงบประมาณและการใช้จ่ายภาครัฐ รวมถึงการเบิกจ่ายงบลงทุนของรัฐวิสาหกิจด้วยซึ่งที่ประชุมได้รับทราบผลการเบิกจ่ายข้างต้น และเห็นควรมีมาตรการติดตามเร่งรัดการเบิกจ่ายงบลงทุนทั้งของส่วนราชการและรัฐวิสาหกิจอย่างเข้มข้นตลอดทั้งปีเพื่อให้มีเม็ดเงินเข้าสู่ระบบเศรษฐกิจอย่างต่อเนื่อง
วันพุธที่ 24 มีนาคม 2564
ครม. เห็นชอบเสนอต้มยำกุ้ง ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโก
ครม. เห็นชอบเสนอต้มยำกุ้ง ขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโก
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี(ครม.)เห็นชอบให้เสนอต้มยำกุ้งขึ้นทะเบียนเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อยูเนสโก ตามที่กระทรวงวัฒนธรรมเสนอ พร้อมเห็นชอบให้อธิบดีกรมส่งเสริมวัฒนธรรม ในฐานะเลขานุการคณะกรรมการส่งเสริมและรักษามรดกภูมิปัญญาทางวัฒนธรรมเป็นผู้ลงนามในเอกสารที่จะเสนอต่อยูเนสโกในฐานะตัวแทนประเทศไทย
สำหรับสาระสำคัญของการนำเสนอต้มยำกุ้ง ภายใต้ชื่อ Tomyum Kung ต่อยูเนสโกมีดังนี้คือ ด้านคุณค่าและความสำคัญ ต้มยำกุ้งเป็นอาหารที่สะท้อนให้เห็นถึงวิถีชีวิตที่เรียบง่ายของชุมชนเกษตรกรรมริมแม่น้ำลำคลองในภาคกลางของไทย ที่มีวัฒนธรรมการบริโภคอาหารผ่านการสังเกตและเรียนรู้จากธรรมชาติ โดยนำกุ้งที่มีมากมายในท้องถิ่นมาต้มในน้ำเดือดที่มีสมุนไพรทั้งข่า ตะไคร้ ใบมะกรูด พริก และมะนาว ซึ่งนิยมปลูกไว้กินเองในครอบครัว ต้มยำกุ้งจึงสะท้อนถึงความเรียบง่ายและวิถีชีวิตที่พึ่งพิงธรรมชาติ พึ่งพาตนเองและมีประโยชน์ต่อสุขภาพ
ทั้งนี้ ต้มยำกุ้งมีคุณสมบัติตามหลักเกณฑ์การพิจารณาขึ้นทะเบียนเป็นมรดกวัฒนธรรมที่จับต้องไม่ได้ของมนุษยชาติตามที่นิยามไว้ในอนุสัญญาว่าด้วยการสงวนรักษามรดกวัฒธรรมที่จับต้องไม่ได้ ปีค.ศ. 2003 ดังนี้คือ
1.ด้านธรรมเนียมและการแสดงออกทางมุขปาฐะ โดยแต่เดิมเป็นการสืบทอดในครัวเรือนจากรุ่นสู่รุ่นแบบปากเปล่า ไม่มีประวัติหรือบันทึกตำรับเป็นลายลักษณ์อักษรที่ตายตัว นอกจากนี้ยังเป็นการเรียกชื่ออาหารที่เป็นคำโดดหรือคำมูล 3 คำ คือ ต้ม ยำ และกุ้ง มาประสมกันให้เกิดเป็นความหมายใหม่
2.ด้านการปฏิบัติทางสังคมและพิธีกรรม เนื่องจากต้มยำกุ้งเป็นอาหารที่สะท้อนถึงวิถีชีวิตของคนไทยพุทธที่เป็นชาวนาชาวสวนในลุ่มแม่น้ำภาคกลางที่อุดมสมบูรณ์ ซึ่งมักจะงดเว้นการฆ่าสัตว์ใหญ่เป็นอาหาร โดยเฉพาะช่วงวันพระหรือวันเข้าพรรษา ดังนั้นกุ้งแม่น้ำ ซึ่งมีอย่างอุดมสมบูรณ์และลอยขึ้นมาให้จับง่ายๆในบางฤดูกาล จึงเหมาะใช้ทำอาหาร นอกจากนี้ยังสะท้อนเรื่องวัฒนธรรมการบริโภคของคนไทยโดยมีข้าว เป็นอาหารหลัก รับประทานร่วมกับ กับข้าว โดยคนในครอบครัวจะล้อมวงรับประทานอาหารพร้อมหน้ากัน กินข้าวหม้อเดียวกัน กินแกงหม้อเดียวกัน ซึ่งแสดงถึงความผูกพันใกล้ชิดกันในครอบครัว
และ 3.ด้านความรู้และการปฏิบัติเกี่ยวกับธรรมชาติและจักรวาล ซึ่งต้มยำกุ้งถือเป็นอาหารเพื่อสุขภาพ เพราะมีไขมันต่ำ และมีสรรพคุณจากเครื่องสมุนไพรช่วยบำรุงร่างกาย ปรับธาตุให้สมดุลโดยเฉพาะอย่างยิ่งในช่วงเปลี่ยนฤดูกาลปลายฝนต้นหนาว จะช่วยป้องกันและบรรเทาอาการหวัดได้ และช่วงเวลาดังกล่าว ยังเป็นช่วงฤดูที่กุ้งมีชุกชุมในธรรมชาติ จึงสะท้อนถึงภูมิปัญญาของคนสมัยก่อนเรื่องการรับประทานอาหารตามฤดูกาล และเรื่องวงจรชีวิตของกุ้งแม่น้ำด้วย
อย่างไรก็ตามที่ผ่านมายูเนสโกได้ประกาศให้โขนและนวดไทยขึ้นทะเบียนเป็นรายการที่เป็นตัวแทนมรดกวัฒนธรรมที่จับต้องไม่ได้ของมนุษยชาติในปี 2561และ2562 ตามลำดับโดยขณะนี้โนราและสงกรานต์ ยังอยู่ในกระบวนการพิจารณาของยูเนสโกสำหรับการเป็นตัวแทนมรดกวัฒนธรรมที่จับต้องไม่ได้ของมนุษยชาติ
..................
วันศุกร์ที่ 5 มีนาคม 2564
นรม.และรมว.กห.ย้ำกองทัพ คุมเข้มคัดกรองพื้นที่ชายแดนและร่วมบริจาคโลหิตช่วยผู้ป่วย
พล.ท.คงชีพ ตันตระวาณิชย์ โฆษก กห. เปิดเผยว่า เมื่อ 4 มี.ค.64 : 1330 พล.อ.ชัยชาญ ช้างมงคล รมช.กห. พร้อม ปล.กห. ได้ประชุมร่วมกับ นขต.กห.และเหล่าทัพ ณ ศาลาว่าการกลาโหม
เพื่อติดตามการปฏิบัติงานของทุกเหล่าทัพในการสนับสนุนการป้องกันและแก้ปัญหาการแพร่ระบาดของ COVID-19
พล.อ.ชัยชาญ’ ได้กล่าวย้ำว่า พล.อ.ประยุทธ์ จันทร์โอชา นรม.และรมว.กห. ได้แสดงความขอบคุณกำลังพลของทุกเหล่าทัพ ที่ปฏิบัติงานสนับสนุนการป้องกันและแก้ไขปัญหาการแพร่ระบาดของ COVID-19 ต่อเนื่องที่ผ่านมา โดยกำชับให้กองกำลังป้องกันชายแดนประสานการทำงานกับตำรวจ คงความเข้มข้นเฝ้าระวังและสกัดกั้นการลักลอบเข้าเมืองโดยผิดกฏหมาย โดยเฉพาะพื้นที่ด้านตะวันตก ควบคู่กับการคงความต่อเนื่องสนับสนุนการตรวจคัดกรองประชาชนที่เดินทางเข้ามาในประเทศทั้งทางบก ทางน้ำและท่าอากาศยาน การสนับสนุนดูแลพื้นที่เสี่ยงการแพร่ระบาดของโรค พร้อมทั้งขอให้กำลังพลทุกเหล่าทัพที่มีความพร้อม ร่วมสนับสนุนการบริจาคโลหิตให้สภากาชาดไทยซึ่งยังคงขาดแคลน เพื่อช่วยเหลือผู้ป่วยที่ต้องเข้ารับการรักษาเร่งด่วน
พร้อมกันนี้ รมช.กห.ได้กำชับทุกหน่วยงานตั้งอยู่ในความไม่ประมาท ให้เตรียมความพร้อมกำลังพลสนับสนุนการบริหารจัดการเร่งด่วนในพื้นที่ควบคุมโรคสูงสุดและเข้มงวดเมื่อจำเป็น ควบคู่กับโรงพยาบาลสนามทั้ง 30 แห่ง ( 7,822 เตียง) ให้พร้อมรองรับสถานการณ์การระบาดของโรคอาจเกิดขึ้น รวมทั้งขอให้ดำรงความต่อเนื่องในการบริหารจัดการสถานกักกันควบคุมโรคแห่งรัฐ ทั้ง SQ และ ASQ รวม 156 แห่ง ( มีผู้ผ่านการคัดกรองแล้ว 213,411 คน พักอยู่ระหว่างคัดกรอง 13,482 คน พบผู้ติดเชื้อสะสม 1,694 ราย ) และขอขอบคุณในการบริหารจัดการดูแลคนไทยที่เดินทางกลับจากต่างประเทศต่อเนื่องที่ผ่านมาให้มีมาตรฐานที่ใกล้เคียงกันเป็นอย่างดี โดยเฉพาะการได้รับการแสดงความชื่นชมจากสมาคมคนไทยในบาเรนห์ และเอกอัครราชทูตไทยประจำบาเรนห์
วันศุกร์ที่ 12 มีนาคม 2564
ก.อุตฯ เปิดตัวโครงการจิตอาสารักษ์แม่น้ำปี 64
นายกอบชัย สังสิทธิสวัสดิ์ ปลัดกระทรวงอุตสาหกรรม  เป็นประธาน เปิดตัวโครงการจิตอาสารักษ์แม่น้ำโฉมใหม่พัฒนา “คลองสวยน้ำใส    ชวน 1 ชุมชนใช้ถังดักไขมัน” ณ ชุมชนคลองคอต่อ จังหวัดสมุทรปราการ
จ.สมุทรปราการ : วันนี้ (12 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธาน เปิดตัวโครงการจิตอาสารักษ์แม่น้ำโฉมใหม่พัฒนา “คลองสวยน้ำใส  ชวน 1 ชุมชนใช้ถังดักไขมัน” ณ ชุมชนคลองคอต่อ จังหวัดสมุทรปราการ ตั้งเป้าพัฒนาเป็นชุมชนต้นแบบจัดการขยะอินทรีย์และขยะพลาสติก ปูทางสู่ “BCG บางปูโมเดล” เตรียมขยายผลเพิ่มในเฟสต่อไป โดยมี นางวรวรรณ ชิตอรุณ รองปลัดกระทรวงอุตสาหกรรม นายเดชา จาตุธนานันท์ ผู้ตรวจราชการกระทรวงอุตสาหกรรม นายวิษณุ ทับเที่ยง อธิบดีกรมอุตสาหกรรมพื้นฐานและการเหมืองแร่ นายเอกภัทร วังสุวรรณ เลขาธิการคณะกรรมการอ้อยและน้ำตาลทราย ผู้บริหาร ข้าราชการกระทรวงอุตสาหกรรมและประชาชนในพื้นที่เข้าร่วม
วันจันทร์ที่ 22 มีนาคม 2564
นายกฯ มีสารถึงประชาชนเนื่องในวันน้ำโลก ประจำปี 2564 เน้นบริหารจัดการน้ำอย่างคุ้มค่าและยั่งยืน ขอความร่วมมือจากทุกภาคส่วนร่วมใจใช้น้ำอย่างรู้คุณค่า
นายกฯ มีสารถึงประชาชนเนื่องในวันน้ำโลก ประจำปี 2564 เน้นบริหารจัดการน้ำอย่างคุ้มค่าและยั่งยืน ขอความร่วมมือจากทุกภาคส่วนร่วมใจใช้น้ำอย่างรู้คุณค่า
วันนี้ (22 มีนาคม 2564) พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้มีสารในวันน้ำโลก ประจำปี 2564 (World Water Day 2021) ซึ่ง นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุปสาระสำคัญ ดังนี้
นายกรัฐมนตรีได้กล่าวถึงความสำคัญของวันน้ำโลก และในปี 2564 นี้ให้ความสำคัญในเรื่อง “การใช้น้ำอย่างรู้คุณค่า” “น้ำ” เป็นปัจจัยขั้นพื้นฐานในการดำรงชีวิตของมนุษย์ ปัจจุบันทั่วโลกรวมถึงประเทศไทยกำลังเผชิญหน้ากับภาวะวิกฤติด้านน้ำ โดยมีสาเหตุหลักมาจากการใช้น้ำในชีวิตประจำวันของประชากรที่เพิ่มมากขึ้น ร้อยละ 80 ของน้ำที่ผ่านการใช้จะกลายเป็นน้ำที่มีการปนเปื้อนถูกปล่อยกลับลงสู่แหล่งน้ำ รวมถึงสถานการณ์เปลี่ยนแปลงสภาพภูมิอากาศ ที่ส่งผลให้เกิดภัยแล้งและอุทกภัย ทำให้การบริหารจัดการน้ำทั้งระบบมีความเสี่ยง ซึ่งต้องวางแผนจัดการอย่างเหมาะสม และต้องพิจารณาให้คุ้มค่ากับการลงทุน
รัฐบาลได้กำหนดแนวทางการพัฒนาที่ยั่งยืนด้านน้ำ โดยน้อมนำหลักปรัชญาของเศรษฐกิจพอเพียงมาประยุกต์ใช้ เพื่อจะสร้างความสมดุลในการดำเนินชีวิต การพัฒนาเศรษฐกิจและสังคม และการรักษาคุณภาพสิ่งแวดล้อมอย่างยั่งยืน เป็นไปตามนโยบายขององค์การสหประชาชาติสนับสนุนให้ทุกประเทศบรรลุเป้าหมายการพัฒนาที่ยั่งยืนด้วยการใช้น้ำอย่างรู้คุณค่าและต้องได้รับความร่วมมือร่วมใจจากทุกภาคส่วน ในโอกาสนี้ นายกรัฐมนตรีจึงเชิญชวนภาครัฐ ภาคเอกชน และภาคประชาชน ร่วมมือร่วมใจกันใช้น้ำอย่างประหยัดและรู้คุณค่า เป็นส่วนหนึ่งในการอนุรักษ์ทรัพยากรน้ำให้ประเทศไทย
อนึ่ง องค์การสหประชาชาติ ได้กำหนดให้ทุกวันที่ 22 มีนาคมของทุกปีเป็นวันน้ำโลก เพื่อกระตุ้นให้ทุกประเทศและประชาคมโลกตระหนักถึงความสำคัญของทรัพยากรน้ำ ร่วมกันอนุรักษ์ ฟื้นฟู และพัฒนาการใช้ประโยชน์จากทรัพยากรน้ำอย่างบูรณาการตามหลักการพัฒนาอย่างยั่งยืน ซึ่งสำหรับประเทศไทย คณะรัฐมนตรีได้มีมติให้สัปดาห์ที่ตรงกับวันที่ 22 มีนาคมของทุกปี เป็นสัปดาห์อนุรักษ์ทรัพยากรน้ำแห่งชาติเพื่อให้ตระหนักถึงความสำคัญของทรัพยากรน้ำ
วันศุกร์ที่ 19 มีนาคม 2564
กรมศุลกากรดึงนักท่องเที่ยวลงเรือสำราญ
อธิบดีกรมศุลกากรซักซ้อมความเข้าใจ หลักเกณฑ์ วิธีการ และเงื่อนไขเกี่ยวกับเรือสำราญและกีฬา ตามประกาศกรมศุลกากร ที่ 29/2564 โดยเชิญ ก.ท่องเที่ยวฯ ก.คมนาคม กรมสรรพากร กรมเจ้าท่า กองบังคับการตำรวจน้ำ ททท. หารือร่วมกัน
วันนี้ (19 มีนาคม 2564) นายพชร อนันตศิลป์ อธิบดีกรมศุลกากร ซักซ้อมความเข้าใจ หลักเกณฑ์ วิธีการ และเงื่อนไขเกี่ยวกับเรือสำราญและกีฬา ตามประกาศกรมศุลกากร ที่ 29/2564 โดยได้เชิญกระทรวงการท่องเที่ยวและกีฬา กระทรวงคมนาคม กรมสรรพากร กรมเจ้าท่า กองบังคับการตำรวจน้ำ การท่องเที่ยวแห่งประเทศไทย (ททท.) สมาคมธุรกิจเรือยอร์ชไทย ผู้ประกอบการมารีน่า และตัวแทนเรือ หารือร่วมกัน ณ ห้องภาสกรวงศ์
นายพชร อนันตศิลป์ อธิบดีกรมศุลกากร กล่าวว่า ตามนโยบายรัฐบาลในการสนับสนุนประเทศไทยให้เป็นศูนย์กลางการท่องเที่ยวทางน้ำและเรือสำราญในภูมิภาคเอเซีย (Marina Hub of Asia) และเพื่อผลักดันนโยบายดังกล่าว กรมศุลกากรจึงได้ดำเนินการออกประกาศกรมศุลกากร ที่ 29/2564 เมื่อวันที่ 19 กุมภาพันธ์ 2564 ในเรื่องของการปรับปรุงหลักเกณฑ์ วิธีการ และเงื่อนไขเกี่ยวกับเรือสำราญและกีฬา ตามประเภท 3 (ค) ภาค 4 แห่งพระราชกำหนดพิกัดอัตราศุลกากร พ.ศ. 2530 เพื่อขยายระยะเวลาเรือยอร์ชให้อยู่ในไทยได้ 2 ปี 6 เดือน และให้เรือซุปเปอร์ยอร์ชที่มีขนาดความยาวตั้งแต่ 30 เมตรขึ้นไป บรรทุกคนโดยสารได้ไม่เกิน 12 คน ตามประกาศกระทรวงคมนาคมที่เกี่ยวข้อง เข้ามาชั่วคราวได้
กรมศุลกากรให้ความสำคัญกับการท่องเที่ยวของชาวต่างชาติโดยเรือยอร์ช ที่จะช่วยสร้างรายได้ให้แก่ประเทศ โดยการแวะท่องเที่ยว เช่าท่าที่จอดเรือ (Marina) จ้างซ่อมบำรุงรักษาเรือ ใช้บริการโรงแรม ร้านอาหาร ร้านขายเสบียงอาหาร ฯลฯ รวมถึงการสร้างงานให้กับคนในพื้นที่ ได้แก่ การจ้างกัปตันและลูกเรือเพื่อดูแลเรือ การจ้างช่างซ่อมเรือ อีกทั้งเป็นการพัฒนาความรู้ด้านวิชาชีพเกี่ยวกับการซ่อมเรือและการเป็นกัปตันเรือ ส่งผลให้รัฐบาลมีรายได้จากภาษีมูลค่าเพิ่มสำหรับการใช้จ่ายในประเทศด้วย ส่วนการให้เรือซุปเปอร์ยอร์ช ตามประกาศกระทรวงคมนาคมเข้ามาชั่วคราวได้นั้น จะทำให้เกิดการท่องเที่ยวของกลุ่มนักท่องเที่ยวเศรษฐีต่างชาติโดยเรือซุปเปอร์ยอร์ช ที่ต้องการมาท่องเที่ยวในเขตภูมิภาคเอเชีย และก่อให้เกิดเม็ดเงินจากการใช้จ่ายที่สูงมากของนักท่องเที่ยวกลุ่มนี้ คาดว่าจะสร้างรายได้ให้แก่ประเทศถึง 155 ล้านบาทต่อลำต่อปี และอาจมีการใช้จ่ายในประเทศสูงถึง 2 แสนล้านบาทต่อปี ซึ่งส่งผลให้เกิดการสร้างโอกาสทางธุรกิจ รวมถึงกระตุ้นให้เกิดการลงทุนในธุรกิจที่เกี่ยวข้องและยังสอดรับกับแผนการปฏิรูปประเทศด้านเศรษฐกิจ โดยมีกิจกรรมปฏิรูปที่ส่งผลให้เกิดการเปลี่ยนแปลงต่อประชาชนอย่างมีนัยสำคัญ (Big Rock) อีกด้วย
วันพุธที่ 10 มีนาคม 2564
กระทรวงเกษตรฯ กำหนดจัดงานมหกรรมพืชสวนโลก 2021 ณ เมืองหยางโจว สาธารณรัฐประชาชนจีน
กระทรวงเกษตรฯ ประชุมคณะกรรมการจัดงานพืชสวนโลก 2021 ณ สาธารณรัฐประชาชนจีน ครั้งที่ 2/2564 หนุนเพิ่มช่องทางการเปิดตลาดสินค้าเกษตรไทยในจีน
นายอำพันธุ์ เวฬุตันติ รองปลัดกระทรวงเกษตรและสหกรณ์ เป็นประธานการประชุมคณะกรรมการจัดงานพืชสวนโลก 2021 ครั้งที่ 2/2564 ณ ห้องประชุมกระทรวงเกษตรและสหกรณ์ เพื่อเตรียมความพร้อมการเข้าร่วมเป็นเจ้าภาพจัดงานพืชสวนโลก 2021 ซึ่งจะจัดขึ้นระหว่างวันที่ 8 เมษายน – 8 ตุลาคม 2564 ณ เมืองหยางโจว มณฑลเจียงซู
สาธารณรัฐประชาชนจีน
ทั้งนี้ ที่ประชุมได้เตรียมแนวทางการดำเนินการพิธีเปิดงานสวนไทยที่สาธารณรัฐประชาชนจีน และรูปแบบการแถลงข่าวการจัดงานของประเทศไทย ซึ่งกำหนดในวันที่ 8 เมษายน 2564 รวมถึงพิจารณารูปแบบการจัดแสดงสินค้าเกษตรไทยและมอบหมายให้แต่ละหน่วยงานที่เกี่ยวข้องชี้เป้าและจัดส่งข้อมูลสินค้าเกษตรที่จะนำไปจัดแสดงและจำหน่าย โดยกำหนดให้หน่วยงานพิจารณาชนิดสินค้าที่มีแนวโน้มการตลาดที่ดี และสามารถผ่านการจดทะเบียนการนำเข้าของจีนได้ โดยได้มอบฝ่ายเลขาฯ ประสานกับสมาคมวัฒนธรรมและเศรษฐกิจไทยดูแลและอำนวยความสะดวกในการนำสินค้าการเกษตรของไทยเข้าประเทศจีน อย่างไรก็ตาม กระทรวงเกษตรฯ มุ่งหวังการจัดงานพืชสวนโลก 2021 ในครั้งนี้ จะสามารถเปิดโอกาสในการสร้างช่องทางการตลาดเพิ่มเติมให้สินค้าเกษตรไทยในตลาดจีนต่อไป
วันศุกร์ที่ 19 มีนาคม 2564
รมว.พม. ดึง อพม.พิษณุโลก ใช้สมุดพกครอบครัว ช่วยแก้ไขความยากจน พัฒนาคุณภาพชีวิตกลุ่มเปราะบาง
รมว.พม. ดึง อพม.พิษณุโลก ใช้สมุดพกครอบครัว ช่วยแก้ไขความยากจน พัฒนาคุณภาพชีวิตกลุ่มเปราะบาง
เมื่อวันที่ 18 มี.ค. 64เวลา 13.30 น. ที่บ้านสวนดินทอง อำเภอวังทอง จังหวัดพิษณุโลกนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานการประชุมการขับเคลื่อนโครงการบูรณาการ เพื่อพัฒนาคุณภาพชีวิตกลุ่มเปราะบางรายครัวเรือนกับอาสาสมัครพัฒนาสังคมและความมั่นคงของมนุษย์ (อพม.) จังหวัดพิษณุโลก
นายจุติกล่าวว่า ปัจจุบัน สถานการณ์ปัญหาสังคมของประเทศไทยมีความซับซ้อนมากขึ้น ซึ่งเกิดจากวิกฤตเศรษฐกิจ โดยเฉพาะสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่ผลกระทบเพิ่มมากขึ้นต่อประชาชนทุกช่วงวัยและทุกกลุ่มอาชีพ โดยเฉพาะครัวเรือนรายได้น้อยที่มีกลุ่มเปราะบางและมีบุคคลที่อยู่ในภาวะพึ่งพิงที่ต้องการได้รับความช่วยเหลือจากคนอื่น เช่น เด็กเล็ก แม่เลี้ยงเดี่ยว ผู้สูงอายุ คนพิการ และผู้ป่วยติดเตียง รวมทั้งผู้ที่มีปัญหาที่อยู่อาศัย ซึ่งเป็นกลุ่มเป้าหมายของกระทรวง พม. โดยได้ศึกษารูปแบบการพัฒนาคุณภาพชีวิตจากประเทศจีนและนำมาปรับใช้สำหรับประเทศไทย
นายจุติกล่าวต่อไปว่า ทั้งนี้ สิ่งที่ได้พบคือ การทำสมุดพกครอบครัวเพื่อแก้ปัญหาความยากจนของคนในชุมชน ทั้งในระยะสั้น ระยะกลาง และระยะยาวอย่างต่อเนื่อง โดยการนำข้อมูลจากการลงพื้นที่เข้าไปจัดเก็บข้อมูลจากครอบครัวกลุ่มเปราะบางมาวิเคราะห์ในการแก้ปัญหา ซึ่งจะมีการจัดทำแผนร่วมกันในการขับเคลื่อนงานตามขั้นตอน และจำเป็นต้องอาศัย อพม. ในพื้นที่ ช่วยในการชี้เป้าไปยังครอบครัวกลุ่มเปราะบาง การดูแลเด็กและเยาวชนในชุมชน การสนับสนุนกลุ่มสตรีในการส่งเสริมด้านอาชีพ และการทำงานร่วมกับหน่วยงานอื่นๆ ไม่ใช่แค่กระทรวง พม. เพื่อพัฒนาคุณภาพชีวิตกลุ่มเปราะบางรายครอบครัวให้ดียิ่งขึ้น โดยที่สมาชิกในครอบครัวสามารถดำรงชีวิตด้วยตนเองได้อย่างยั่งยืน และอยู่ในสังคมและชุมชนได้อย่างปกติสุข
นายจุติกล่าวเพิ่มเติมว่า นอกจากนี้ ยังมีการจัดพิธีรับพระราชทานเครื่องราชอิสริยาภรณ์ อันเป็นที่สรรเสริญยิ่งดิเรกคุณาภรณ์ ประจำปี 2563 ชั้นเหรียญเงินดิเรกคุณาภรณ์ ให้แก่ อพม. จำนวน 3 ราย ประกอบด้วย 1) นางยุวดี บำรุงบุตร ประธาน อพม.จังหวัดปทุมธานี และประธาน อพม. ภาคกลาง 2) นางทิพยวารี คีรีวรรณ์ ประธาน อพม. จังหวัดลำปาง และ 3) นางจันใด ผกากอง อพม.จังหวัดอุดรธานี เพื่อเป็นเกียรติประวัติสำหรับบุคคลซึ่งกระทำความดีความชอบอันเป็นประโยชน์แก่ประเทศ ศาสนา และประชาชน ทั้งนี้ อพม. คือคนสำคัญของกระทรวง พม. และรัฐบาลพร้อมช่วยเหลือทุกท่านในนามทีมประเทศไทยที่จะบูรณาการทำงานเพื่อช่วยเหลือส่วนรวมในเป้าหมายเดียวกัน
วันศุกร์ที่ 19 มีนาคม 2564
กิจกรรมแลกเปลี่ยนเรียนรู้ MOI KM Sharing Day ครั้งที่ 7  ของสำนักงานปลัดกระทรวงอุตสาหกรรม
รองปลัดกระทรวงอุตสาหกรรม เป็นประธานเปิดกิจกรรมแลกเปลี่ยนเรียนรู้ MOI KM Sharing Day ครั้งที่ 7
วันนี้ (19 มีนาคม 2564) นางวรวรรณ ชิตอรุณ รองปลัดกระทรวงอุตสาหกรรม เป็นประธานเปิดกิจกรรมแลกเปลี่ยนเรียนรู้ MOI KM Sharing Day ครั้งที่ 7 เรื่อง เตรียมตัวอย่างไร…ให้ได้รับทุน และเรื่อง การแสดงเจตนาผู้รับบำเหน็จตกทอด โดยกองทรัพยากรบุคคล และศูนย์เทคโนโลยีสารสนเทศ สำนักงานปลัดกระทรวงอุตสาหกรรม ผ่านโปรแกรม ZOOM ซึ่งกิจกรรมดังกล่าวฯ จัดขึ้นเพื่อส่งเสริมให้บุคลากรได้รับความรู้ และวิทยาการใหม่ๆ ตลอดจนได้มีโอกาสในการเรียนรู้และแลกเปลี่ยนความรู้และประสบการณ์ต่างๆ ร่วมกัน ซึ่งจะก่อให้เกิดแนวทางการดำเนินงานที่เป็น Best Practices เพื่อพัฒนาองค์กรสู่องค์กรแห่งการเรียนรู้ต่อไป ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันพฤหัสบดีที่ 11 มีนาคม 2564
กระทรวงเกษตรฯ ผนึก กระทรวงสาธารณสุข ร่วมแถลงข่าว : กัญชา
กระทรวงเกษตรฯ ผนึก กระทรวงสาธารณสุข ร่วมแถลงข่าว : กัญชา พืชเศรษฐกิจสุขภาพเพื่อสร้างความเข้มแข็งเศรษฐกิจฐานราก ปลดล็อกกัญชง-กัญชา สู่พืชเศรษฐกิจใหม่
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ ร่วมงานแถลงข่าว กัญชาในอุตสาหกรรมสุขภาพ เพื่อการสร้างมูลค่าทางเศรษฐกิจ โดยมีนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการแถลงข่าว และร่วมแถลงโดยนายแพทย์เกียรติภูมิ วงศ์รจิต ปลัดกระทรวงสาธารณสุข และแพทย์หญิงอัมพร เบญจพลพิทักษ์ อธิบดีกรมการแพทย์แผนไทยและการแพทย์ทางเลือก โดยรัฐมนตรีช่วยว่าการกระทรวงเกษตรและสหกรณ์ ได้ร่วมแถลงข่าวในประเด็น "นโยบายกระทรวงเกษตรและสหกรณ์: กัญชา พืชเศรษฐกิจสุขภาพเพื่อสร้างความเข้มแข็งเศรษฐกิจฐานราก" ณ ห้องประชุม 1 อาคาร 1 ชั้น 1 กรมการแพทย์แผนไทยและการแพทย์ทางเลือก
รมช.มนัญญา กล่าวว่า ในส่วนความร่วมมือของกระทรวงเกษตรและสหกรณ์ ได้มอบนโยบายให้กรมวิชาการเกษตรเข้าไปดูแล สนับสนุนให้เกษตรกรสามารถปลูกกัญชาได้ทุกครัวเรือน โดยกรมวิชาการเกษตรได้รับรองสายพันธุ์กัญชาพันธุ์แรกคือ “อิสระ 001” และพันธุ์กัญชง 4 สายพันธุ์ ซึ่งเกษตรกรสามารถปลูกได้ โดยเป็นไปตามประกาศของกระทรวงสาธารณสุข นอกจากนี้ ยังมอบหมายให้มีการควบคุมการนำเข้าให้ได้เมล็ดพันธุ์ที่ตรงตามพันธุ์ เมล็ดพันธุ์ปลอดจากโรคและแมลง และเมล็ดพันธุ์มีคุณภาพสูง และได้มาตรฐานคุณภาพตามที่สากลกำหนด รวมถึงการควบคุมและตรวจสอบการผลิตต้นกล้ากัญชาและกัญชงทุกขั้นตอน ตลอดจนเกษตรกรนำไปปลูกสามารถตรวจสอบที่มาที่ไปได้ในทุกกระบวนการ เพื่อให้ได้ผลผลิตกัญชาและกัญชงตามความต้องการ พร้อมทั้งให้กรมวิชาการเกษตรเร่งสำรวจ รวบรวมสายพันธุ์กัญชาและกัญชงในประเทศไทย สนับสนุน ส่งเสริม และเร่งรัดการขึ้นทะเบียนพันธุ์กัญชาและกัญชงเพื่อเป็นทรัพย์สินของประเทศ
รัฐมนตรีช่วยว่าการกระทรวงเกษตรและสหกรณ์ กล่าวเพิ่มเติมว่า นอกจากนี้ ยังได้มอบหมายให้กรมส่งเสริมสหกรณ์ จัดตั้งโครงการ “ตลาดกลาง กัญชาของสหกรณ์” เมื่อแล้วเสร็จจะร่วมหารือกับ อย. เพื่อดำเนินการต่อไป โดยการจัดตั้งสหกรณ์กัญชา มีวัตถุประสงค์เพื่อกำหนดราคาตลาดกลางสำหรับผู้ซื้อและผู้ขายโดยต้องมีใบอนุญาตจาก อย. ซึ่งจะตั้งกระจายในแหล่งที่มีการปลูกกัญชา และใช้ระบบ network เชื่อมโยงทุกตลาดเป็นระบบตลาดเดียว หรือ Single Central Market ต่อไป
นอกจากนี้ ในงานยังมีการประชุมเชิงปฏิบัติการ กัญชาในอุตสาหกรรมสุขภาพและการจับคู่เจรจาธุรกิจส่วนของกัญชาที่ไม่ใช่ยาเสพติด ระหว่างวิสาหกิจชุมชนและโรงงานผู้ผลิตยาและผลิตภัณฑ์จากสมุนไพร และจัดแสดงนิทรรศการสายพันธุ์ การปลูกและคุณภาพกัญชาไทย จากกลุ่มวิสาหกิจชุมชนผู้ปลูกกัญชาอีกด้วย
วันจันทร์ที่ 22 มีนาคม 2564
ความคืบหน้าโครงการคนละครึ่งที่จะสิ้นสุดในวันที่ 31 มีนาคม 2564
ความคืบหน้าล่าสุดของโครงการคนละครึ่ง ณ วันที่ 21 มีนาคม 2564 มีร้านค้าลงทะเบียนเข้าร่วมโครงการกว่า 1.5 ล้านร้านค้า และมีผู้ใช้สิทธิจำนวน 14,793,502 คน โดยเป็นการใช้จ่าย 3,000 บาทขึ้นไป จำนวน 12,530,056 คน และใช้จ่ายครบ 3,500 บาท จำนวน 6,315,918 คน
นางสาวกุลยา ตันติเตมิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่งประสบความสำเร็จเป็นอย่างสูงในการส่งเสริมการบริโภคภายในประเทศ และฟื้นฟูเศรษฐกิจจนถึงระดับฐานรากทั่วประเทศ โดยความคืบหน้าล่าสุดของโครงการคนละครึ่ง ณ วันที่ 21 มีนาคม 2564
มีร้านค้าลงทะเบียนเข้าร่วมโครงการกว่า 1.5 ล้านร้านค้า และมีผู้ใช้สิทธิจำนวน 14,793,502 คน โดยเป็นการใช้จ่าย 3,000 บาทขึ้นไป จำนวน 12,530,056 คน และใช้จ่ายครบ 3,500 บาท จำนวน 6,315,918 คน ยอดการใช้จ่ายสะสม 98,860 ล้านบาท แบ่งเป็นเงินที่ประชาชนจ่าย 50,610.3 ล้านบาท และภาครัฐร่วมจ่ายอีก 48,249.7 ล้านบาท โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร ชลบุรี สมุทรปราการ สงขลา และเชียงใหม่
ทั้งนี้ โครงการคนละครึ่งจะสิ้นสุดในวันที่ 31 มีนาคม 2564 จึงขอเชิญชวนให้ประชาชนที่ยังมีวงเงินเหลือเร่งใช้จ่ายให้ครบ 3,500 บาท หากพ้นกำหนดดังกล่าวจะไม่สามารถใช้สิทธิวงเงินที่เหลือได้ ซึ่งนอกจากจะเป็นการรักษาสิทธิของท่านแล้ว ยังเป็นการช่วยสนับสนุนการฟื้นฟูเศรษฐกิจฐานรากผ่านการบริโภคภายในประเทศอีกด้วย
โครงการคนละครึ่ง
สำนักงานเศรษฐกิจการคลัง โทร. 02 273 9020 ต่อ 3697 3527 3548 3509
ธนาคารกรุงไทย จำกัด (มหาชน) โทร. 02-111-1122 (24 ชั่วโมง)
วันอังคารที่ 2 มีนาคม 2564
กนอ.คงอัตราค่าเช่าที่ดินช่วยเหลือผู้ประกอบการจากความผันผวนทางเศรษฐกิจ
ก.อุตฯ คงอัตราค่าเช่าที่ดินเขตอุตสาหกรรมในนิคมอุตสาหกรรมมาบตาพุด และนิคมอุตสาหกรรมแหลมฉบัง เพื่อเป็นการบรรเทาผลกระทบจากภาวะเศรษฐกิจในช่วงระยะเวลา 5 ปี (ปี 2564-2568) ให้แก่ผู้ที่ทำสัญญาเช่าที่ดินหรือต่ออายุสัญญาเช่าที่ดินกับ กนอ.
การนิคมอุตสาหกรรมแห่งประเทศไทย (กนอ.) คงอัตราค่าเช่าที่ดินเขตอุตสาหกรรมในนิคมอุตสาหกรรมมาบตาพุด และนิคมอุตสาหกรรมแหลมฉบัง เพื่อเป็นการบรรเทาผลกระทบจากภาวะเศรษฐกิจในช่วงระยะเวลา 5 ปี (ปี 2564-2568) ให้แก่ผู้ที่ทำสัญญาเช่าที่ดินหรือต่ออายุสัญญาเช่าที่ดินกับ กนอ. ตั้งแต่ 1 มกราคม 2564 ถึง 31 ธันวาคม 2568 และผู้เช่าที่ดินที่ทำสัญญารายเดิมที่ทำสัญญาเช่าที่ดิน และมีงวดการชำระเงินค่าเช่าตั้งแต่1 มกราคม 2563 ถึง 31 ธันวาคม 2563
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม เปิดเผยว่า ในช่วงภาวะเศรษฐกิจปัจจุบันที่ชะลอตัว ได้ให้นโยบายกับหน่วยงานในสังกัดกระทรวงอุตสาหกรรมหาแนวทางลด ชะลอ หรือเลื่อนการเก็บค่าธรรมเนียม ค่าเช่า หรือค่าตอบแทนการบริการต่างๆ หรือค่าใช้จ่ายอื่น เพื่อเป็นการลดภาระค่าใช้จ่ายให้กับผู้ประกอบการ และบรรเทาความเดือดร้อนจากสถานการณ์ดังกล่าว โดยให้อยู่ภายใต้กฎหมายและระเบียบที่เกี่ยวข้องกับหน่วยงานนั้นๆ
นายนรินทร์ กัลยาณมิตร ประธานคณะกรรมการ กนอ. (บอร์ด กนอ.) กล่าวว่า กนอ.ขานรับนโยบายของรัฐมนตรีว่าการกระทรวงอุตสาหกรรม โดยในที่ประชุมบอร์ด กนอ.ครั้งล่าสุดให้ความเห็นชอบคงอัตราค่าเช่าให้แก่ผู้ประกอบการที่เช่าที่ดินในนิคมอุตสาหกรรมมาบตาพุด และนิคมอุตสาหกรรมแหลมฉบัง ที่อัตราราคาค่าเช่าที่ดินตามสัญญาเดิมหมดอายุลงในปี 2563 โดยเป็นการคงอัตราค่าเช่า 1 ปี (ปี 2564) เท่ากับค่าเช่าของปี 2563 และตั้งแต่ปี 2565 เป็นต้นไปจะปรับอัตราค่าเช่าเหลือเพียงร้อยละ 2 ต่อปี (จากเดิมที่อัตราค่าเช่าที่หมดอายุต้องปรับขึ้นร้อยละ 10 ในทุก 3 ปี) โดยอัตราดังกล่าวมีผลบังคับใช้กับผู้เช่าที่ดินหรือผู้ต่อสัญญาเช่าที่ดินในนิคมอุตสาหกรรมมาบตาพุด และนิคมอุตสาหกรรมแหลมฉบัง ที่ทำสัญญาตั้งแต่ปี 2560 เป็นต้นมาและผู้เช่าที่ดินรายใหม่หรือต่อสัญญาเช่าที่ดิน ตั้งแต่วันที่ 1 มกราคม 2564 จนถึง 31 ธันวาคม 2568 โดยอัตราดังกล่าวมีผลบังคับใช้เป็นระยะเวลา 5 ปี ซึ่งจะช่วยให้ผู้ประกอบการในนิคมอุตสาหกรรมที่เช่าที่ดินที่ปฏิบัติตามสัญญา และผู้เช่าที่ดินรายใหม่หรือต่อสัญญาในทั้งสองนิคมอุตสาหกรรม ระหว่างปี 2564-2568 ชำระค่าเช่าที่ดินในอัตราที่ลดลงจากเดิม
นางสาวสมจิณณ์ พิลึก ผู้ว่าการการนิคมอุตสาหกรรมแห่งประเทศไทย (กนอ.) กล่าวว่า การผ่อนปรนอัตราค่าเช่าในปี 2564 ด้วยการคงอัตราค่าเช่าเท่ากับอัตราค่าเช่าเดิมในปี 2563 และการปรับอัตราค่าเช่าใหม่ในปี 2565-2568 โดยลดเหลือเพียงร้อยละ 2 ต่อปีดังกล่าว เป็นการลดและทยอยปรับค่าเช่าในแต่ละปี ซึ่ง กนอ.ได้พิจารณาแล้วว่าจะเป็นการช่วยเพิ่มศักยภาพให้กับผู้ประกอบการในนิคมอุตสาหกรรมให้สามารถดำเนินธุรกิจได้อย่างต่อเนื่อง รวมถึงลดปัญหาการเลิกประกอบกิจการอันจะส่งผลกระทบโดยตรงต่อการจ้างงาน และธุรกิจต่อเนื่องอย่างหลีกเลี่ยงไม่ได้ในภาวะเศรษฐกิจปัจจุบัน
“กนอ.เชื่อมั่นว่าในอนาคตแนวโน้มเศรษฐกิจของประเทศจะกลับมาเป็นปกติและฟื้นตัวโดยเร็ว เนื่องจากภาคอุตสาหกรรมยังคงเป็นกลไกหลักในการขับเคลื่อนเศรษฐกิจของประเทศ”ผู้ว่าการ กนอ.กล่าวปิดท้าย.
วันพฤหัสบดีที่ 11 มีนาคม 2564
การพัฒนาต้นแบบรถโดยสารไฟฟ้า โครงการพัฒนารถโดยสารไฟฟ้าจากรถโดยสารประจำทางใช้แล้วของ ขสมก. (City transit E-buses)
29 กันยายน 2563
“การพัฒนาต้นแบบรถโดยสารไฟฟ้า โครงการพัฒนารถโดยสารไฟฟ้าจากรถโดยสารประจำทางใช้แล้วของ ขสมก. (City transit E-buses)” ซึ่งเป็นความร่วมมือระหว่างกระทรวงอุดมศึกษา วิทยาศาสตร์ วิจัย และนวัตกรรม โดย สำนักงานพัฒนาวิทยาศาสตร์และเทคโนโลยีแห่งชาติ (สวทช.) ร่วมกับ การไฟฟ้านครหลวง (กฟน.) การไฟฟ้าส่วนภูมิภาค (กฟภ.) การไฟฟ้าฝ่ายผลิตแห่งประเทศไทย (กฟผ.) องค์การขนส่งมวลชนกรุงเทพ (ขสมก.) และภาคเอกชน 4 บริษัท ได้แก่ บริษัท พานทอง กลการ จำกัด บริษัท โชคนำชัย-ไฮเทคเพลสซิ่ง จำกัด บริษัท รถไฟฟ้า ประเทศไทย จำกัด และ บริษัท สบายมอเตอร์ (ไทยแลนด์) จำกัด โดยพัฒนารถประจำทางที่หมดอายุการใช้งานมาดัดแปลง เป็นรถโดยสารไฟฟ้าต้นแบบ ขนาด 12 เมตร จำนวน 4 คัน มีความเร็วสูงสุดต่อเนื่อง 80 – 90 กิโลเมตรต่อชั่วโมง ขณะนี้อยู่ระหว่างการทดสอบการใช้งานจริง
วันศุกร์ที่ 5 มีนาคม 2564
ผู้ช่วยรัฐมนตรีประจำกระทรวงยุติธรรม ชูเรือนจำเอกชน ลดความแออัด - สู่มาตรฐานสากล
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เข้าร่วมประชุมคณะกรรมการเพื่อศึกษาและกำหนดแนวทางการจัดตั้งเรือนจำเอกชน
ในวันพุธที่ ๓ มีนาคม ๒๕๖๔ เวลา ๑๓.๓๐ น. ณ ห้องประชุม ๑๐ - ๐๘ ชั้น ๑๐ อาคารกระทรวงยุติธรรม ถนนแจ้งวัฒนะ กรุงเทพฯ นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม เข้าร่วมประชุมคณะกรรมการเพื่อศึกษาและกำหนดแนวทางการจัดตั้งเรือนจำเอกชน โดยมี พันตำรวจโท ดร. พงษ์ธร ธัญญสิริ ผู้อำนวยการสำนักงานกิจการยุติธรรม เป็นประธานการประชุม และมีผู้ทรงคุณวุฒิ ประกอบด้วย นายโฆสิต สุวินิจจิต ที่ปรึกษาคณะกรรมการเพื่อศึกษาและกำหนดแนวทางการจัดตั้งเรือนจำเอกชน พร้อมด้วย นายสฤษฎ์พงษ์ เกี่ยวข้อง สมาชิกสภาผู้แทนราษฎรจังหวัดกระบี่​ ผู้ตั้งกระทู้ถามในที่ประชุมสภาผู้แทนราษฎร​ในประเด็นการตั้งเรือนจำเอกชน​ ผู้แทนจากหน่วยงานที่เกี่ยวข้อง อาทิ กรมคุ้มครองสิทธิและเสรีภาพ กรมคุมประพฤติ กรมพินิจและคุ้มครองเด็กและเยาวชน กรมราชทัณฑ์ เข้าร่วมประชุม
นายสามารถ กล่าวว่า นายสมศักดิ์ เทพสุทิน รัฐมนตรีว่าการกระทรวงยุติธรรม มีนโยบายที่จะจัดตั้งองค์การเอกชน (Private Prison) เพื่อลดความแออัดในเรือนจำและแก้ไขฟื้นฟูพฤตินิสัยผู้ต้องขัง เพื่อให้เกิดประโยชน์สูงสุดต่อทางราชการ โดยได้ลงนามในคำสั่งกระทรวงยุติธรรมที่ ๖๐/๒๕๖๔ ลงวันที่​ ๑๙ กุมภาพันธ์​ ๒๕๖๔ เรื่อง แต่งตั้งคณะกรรมการเพื่อศึกษาและกำหนดแนวทางการจัดตั้งเรือนจำเอกชน ทำหน้าที่ ศึกษา วิเคราะห์ข้อมูลเอกสารทางวิชาการ รวมถึงบทบัญญัติของกฎหมายในประเทศและต่างประเทศ ตลอดจนผลกระทบต่างๆที่เกิดขึ้นจากการดำเนินงาน และพิจารณากำหนดแนวทาง ข้อเสนอแนะที่เกี่ยวกับการจัดตั้งเรือนจำเอกชน โดยมีตนเป็นที่ปรึกษา และโฆษก ปลัดกระทรวงยุติธรรม เป็นที่ปรึกษา ผู้อำนวยการสำนักงานกิจการยุติธรรม เป็นเลขานุการ
การจัดตั้งเรือนจำเอกชนจะต้องศึกษาข้อมูลรอบด้านอย่างรอบคอบ โดยรัฐบาลไม่ควรแบกรับต้นทุนการดูแลผู้ต้องขังทุกประเภท โดยเฉพาะอย่างยิ่ง โทษจำคุกสถานเบา ไม่ควรอยู่ปะปนกับโทษสถานหนักเพราะอาจทำให้เกิดการเรียนรู้พฤติกรรมไม่พึงประสงค์ได้ เพราะปัจจุบันประเทศไทยประสบปัญหาผู้ต้องขังล้นเรือนจำ ขาดแคลนอัตรากำลังผู้คุม ขาดรูปแบบวิธีการปฏิบัติต่อผู้ต้องขังที่ชัดเจน ส่งผลกระทบต่อการแก้ไขฟื้นฟูพฤตินิสัยผู้ต้องขัง โดยเรือนจำเอกชนจะเป็นทางเลือกหนึ่งในการลดความแออัดในเรือนจำ ซึ่งการแข่งขันของภาคเอกชน จะช่วยยกระดับการดูแลผู้ต้องขังให้มีมาตรฐานสากล ภายใต้การแก้ไขกฎหมายที่เกี่ยวข้องให้ทันสมัยสอดคล้องกับสภาพสังคมในปัจจุบัน โดยต้องมีผลการศึกษาให้ชัดเจนโดยต้องเทียบเคียงกับในต่างประเทศ เช่น ประเทศสหรัฐอเมริกาและ แอฟริกาใต้​ เป็นต้น ซึ่งการประชุมครั้งหน้าจะนำข้อมูลเหล่านี้มาหารือในที่ประชุมอีกครั้ง
วันอาทิตย์ที่ 14 มีนาคม 2564
อนุทินลงพื้นที่ตลาดบางแค ติดตามการควบคุมโควิด 19
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่ติดตามการควบคุมสถานการณ์โควิด19 ตลาดบางแค เน้นย้ำให้ผู้ค้าสวมหน้ากากอนามัย ขอให้ผู้ที่มีประวัติเดินทางมาตลาด6 แห่งในเขตบางแค ตั้งแต่วันที่ 20 ก.พ. – 13 มี.ค.2564
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่ติดตามการควบคุมสถานการณ์โควิด19 ตลาดบางแค เน้นย้ำให้ผู้ค้าสวมหน้ากากอนามัย ขอให้ผู้ที่มีประวัติเดินทางมาตลาด6 แห่งในเขตบางแค ตั้งแต่วันที่ 20 ก.พ. – 13 มี.ค.2564 จำกัดการเดินทาง รักษาระยะห่างในครอบครัว ไปรับการตรวจเชื้อที่โรงพยาบาลหรือรถตรวจหาเชื้อชีวนิรภัยพระราชทานบริการที่สวนสาธารณะ ข้างเดอะมอลล์ บางแค
วันนี้ (14 มีนาคม 2564) ที่ตลาดบางแคกรุงเทพมหานคร นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุขพร้อมด้วยนพ.ธงชัย กีรติหัตถยากร รองปลัดกระทรวงสาธารณสุข นพ.โอกาส การย์กวินพงศ์อธิบดีกรมควบคุมโรค นพ.ณรงค์ อภิกุลวณิชย์ ผู้ตรวจราชการเขตสุขภาพที่ 6 ลงพื้นที่ตรวจเยี่ยมให้กำลังใจเจ้าหน้าที่และผู้ค้าในตลาดโดยนายอนุทินให้สัมภาษณ์ว่า จากการหารือกับเจ้าของตลาดและผู้อำนวยการเขตบางแค พบว่า ตลาดบางแคเป็นตลาดขนาดใหญ่ มีตลาดย่อยในพื้นที่ 6 แห่งติดกัน อาจมีผู้ที่มาจากพื้นที่มีการแพร่ระบาดเข้ามา ทำให้เกิดการติดเชื้อแม้ว่ามีการทำความสะอาดตลาดและฆ่าเชื้อเป็นประจำก็ตาม ซึ่งกระทรวงสาธารณสุข โดยกรมควบคุมโรค ได้ร่วมมือกับกรุงเทพมหานครที่เป็นผู้รับผิดชอบหลักในการควบคุมโรคแก้ไขสถานการณ์และเร่งตรวจเชิงรุกค้นหาผู้ติดเชื้อให้ได้มากที่สุด ควบคุมโรคให้เร็วที่สุดพบผู้ติดเชื้อส่วนใหญ่เป็นผู้ที่ไม่แสดงอาการ ได้ส่งไปรักษาที่โรงพยาบาลบางขุนเทียนแล้วจะค้นหาเชิงรุกต่อเนื่อง โดยในวันนี้ได้ส่งรถตรวจหาเชื้อชีวนิรภัยพระราชทาน จำนวน2 คัน ลงพื้นที่หมู่บ้านวังทอง ถนนเพชรเกษม 77 เขตหนองแขม พร้อมทั้งให้ความรู้ความเข้าใจกับประชาชนในชุมชนแล้ว     นายอนุทินกล่าวต่อว่าขอความร่วมมือผู้ที่เคยเดินทางมาไปตลาด 6 แห่งในเขตบางแค ตั้งแต่วันที่20 กุมภาพันธ์ – 13 มีนาคม 2564ได้แก่ ตลาดสิริเศรษฐนนท์ (แสงฟ้าเก่า) ตลาดศูนย์การค้าบางแค ตลาดกิตติตลาดภาสม ตลาดใหม่บางแค และตลาดวันเดอร์ จำกัดการเดินทางไปยังพื้นที่อื่น แจ้งความเสี่ยงให้คนในครอบครัวทราบแยกตัวเอง รักษาระยะห่าง เลี่ยงการรับประทานอาหารและของใช้ส่วนตัวร่วมกัน ให้ครบ14 วันนับตั้งแต่วันที่ไปตลาด และไปขอรับการตรวจหาเชื้อที่โรงพยาบาลรัฐ หรือรถตรวจหาเชื้อชีวนิรภัยพระราชทานซึ่งจะออกให้บริการที่สวนสาธารณะข้างเดอะมอลล์บางแค โดยไม่เสียค่าใช้จ่ายให้ผู้ที่มีประวัติเดินทางไปตลาดบางแคในช่วงวันดังกล่าวตั้งแต่วันพรุ่งนี้เป็นต้นไป นอกจากนี้ จะจัดสรรวัคซีนป้องกันโรคโควิด 19 ให้กับประชาชนในเขตบางแคซึ่งเป็นพื้นที่เสี่ยงหนึ่งให้มากขึ้น“
ขอให้ประชาชนรับฟังข่าวสารจากกระทรวงสาธารณสุขใช้ชีวิตในรูปแบบ NewNormal เน้นย้ำให้ทุกคนสวมหน้ากากผ้า หน้ากากอนามัยอย่างถูกวิธีตลอดเวลาที่อยู่ในที่สาธารณะ ล้างมือบ่อยๆ ด้วยเจลแอลกอฮอล์ หรือน้ำและสบู่ที่สำคัญคือเว้นระยะห่าง ส่วนผู้ค้าและผู้ที่ไปตลาดให้เข้มการป้องกันตัวเอง หากทุกคนสวมหน้ากากอนามัยโอกาสการติดเชื้อจะน้อยลง” นายอนุทินกล่าว
********************************** 14 มีนาคม 2564
วันศุกร์ที่ 19 มีนาคม 2564
สาธารณสุขและสำนักงานเขตหลักสี่เข้าดำเนินการสอบสวนโรคที่ CAAT
สำนักงานการบินพลเรือนแห่งประเทศไทย (CAAT) กระทรวงคมนาคม ชี้แจงกรณีสืบเนื่องจากที่พนักงานสำนักงานการบินพลเรือนแห่งประเทศไทย (CAAT) 1 ราย ตรวจพบการติดเชื้อไวรัส COVID-19
สำนักงานการบินพลเรือนแห่งประเทศไทย (CAAT) กระทรวงคมนาคม ชี้แจงกรณีสืบเนื่องจากที่พนักงานสำนักงานการบินพลเรือนแห่งประเทศไทย (CAAT) 1 ราย ตรวจพบการติดเชื้อไวรัส COVID-19 ทำให้เมื่อช่วงเช้าของวันนี้ ศูนย์บริการสาธารณสุข 53 ทุ่งสองห้องและสำนักงานเขตหลักสี่ได้เข้ามาสอบสวนโรคและตรวจสถานที่ ณ สำนักงาน CAAT พร้อมทั้งให้แนวทางในการป้องกันการแพร่ระบาด CAAT จึงได้ออกมาตรการต่อเนื่องจากเหตุการณ์ดังกล่าว ซึ่งเป็นไปตามมาตรฐานของกรมควบคุมโรค กระทรวงสาธารณสุข ดังนี้
1. เกณฑ์การประเมินว่าผู้ใดเป็นผู้สัมผัสความเสี่ยงสูง เจ้าหน้าที่ศูนย์บริการสาธารณสุข 53 ทุ่งสองห้องระบุว่า
1.1 ต้องเป็นผู้สัมผัสใกล้ชิดผู้ติดเชื้อคนดังกล่าว เช่น เพื่อนสนิท อาศัยอยู่บ้านเดียวกัน หรือนั่งทำงาน รับประทานอาหารอย่างใกล้ชิด
1.2 พูดคุยกับผู้ติดเชื้อโดยไม่สวมหน้ากากอนามัย ในระยะต่ำกว่า 1 เมตร นาน 5 นาทีขึ้นไป
1.3 อยู่ในสถานที่ปิดร่วมกับผู้ติดเชื้อนานกว่า 15 นาทีขึ้นไป เช่น นั่งในรถตู้หรือประชุมร่วมกับ ผู้ติดเชื้อ
ผู้ที่ถูกประเมินว่าเป็นผู้สัมผัสความเสี่ยงสูง CAAT ได้สั่งการให้กักตัว 14 วัน และต้องถูกบังคับตรวจหาเชื้อไวรัส COVID-19 ทุกกรณี แต่การตรวจหาเชื้อต้องมีระยะเวลาหลังจากสัมผัสผู้ติดเชื้อครั้งสุดท้ายเป็นระยะเวลา 5-7 วัน (ระยะฟักตัวของเชื้อ) สำหรับกรณีนี้ให้ถือว่าวันจันทร์ที่ 15 มีนาคม 2564 ซึ่งเป็นวันมาปฏิบัติงานวันสุดท้ายที่ตึก IT Square ของผู้ติดเชื้อ เป็นวันที่บุคคลแวดล้อมสัมผัสผู้ติดเชื้อ เป็นครั้งสุดท้าย หากต้องตรวจหาเชื้อและได้ผลที่ถูกต้องแน่ชัด ต้องดำเนินการตั้งแต่วันอาทิตย์ที่ 21 มีนาคม 2564
2. จากข้อ 1. บุคคลที่ไม่ได้เข้าเกณฑ์เป็นผู้สัมผัสความเสี่ยงสูง แต่อยู่ในพื้นที่ที่ผู้ติดเชื้อมาปฏิบัติงาน จะถือว่าเป็นผู้สัมผัสความเสี่ยงต่ำ ตัวอย่างเช่น ผู้ที่พูดคุยโดยไม่สวมหน้ากากกับผู้สัมผัสความเสี่ยงสูงผู้ที่ปฏิบัติหน้าที่ในชั้นเดียวกับผู้ติดเชื้อแต่ไม่ได้อยู่ในบริเวณเดียวกัน ซึ่งสำหรับผู้สัมผัสความเสี่ยงต่ำให้เฝ้าระวังอาการตนเอง 14 วัน และ CAAT มีมาตรการให้ต้องปฏิบัติงานที่บ้าน (Work From Home)
3. งดการปฏิบัติหน้าที่ออกตรวจตามสถานที่ต่าง ๆ ของเจ้าหน้าที่ CAAT ที่ปฏิบัติหน้าที่ออกตรวจ (Inspector) รวมถึงขอความร่วมมือบุคคลภายนอกไม่เข้ามาในพื้นที่สำนักงาน CAAT จนกว่าจะยืนยันได้ว่าเจ้าหน้าที่ CAAT ทุกคนไม่ติดเชื้อ คาดการณ์คือจนถึงวันที่ 5 เมษายน 2564 หากมีความจำเป็นต้องประชุม ในช่วงเวลาก่อนวันดังกล่าว ขอความร่วมมือให้ดำเนินการทางช่องทางออนไลน์แทน
4. สำนักงานเขตหลักสี่ จะส่งเจ้าหน้าที่เข้ามาฉีดฆ่าเชื้อทำความสะอาดในพื้นที่สำนักงาน CAAT อีกครั้ง ซึ่งในเบื้องต้น CAAT ได้ให้บริษัทเข้ามาฆ่าเชื้อรมควันภายในสำนักงาน และทำความสะอาดตามจุดเสี่ยงต่าง ๆ แล้วในวันที่ 17 มีนาคม 2564
5. เจ้าหน้าที่ของศูนย์บริการสาธารณสุข 53 ทุ่งสองห้อง จะเร่งสอบสวนโรคจากผู้ติดเชื้อคนดังกล่าวอย่างละเอียด ซึ่งยังไม่มี Timeline อย่างเป็นทางการ ทั้งนี้ CAAT ได้รับแจ้งว่ามีการเผยแพร่ Timeline ของผู้ติดเชื้อคนดังกล่าว จึงขอให้ทุกท่านพิจารณาข้อมูลจากแหล่งที่เชื่อถือได้
ขณะนี้ CAAT ได้เร่งดำเนินการตามมาตรการของกรมควบคุมโรค กระทรวงสาธารณสุขอย่างเคร่งครัด หากมีความคืบหน้าประการใด CAAT จะแจ้งให้ทราบต่อไป
วันอังคารที่ 2 มีนาคม 2564
กรมการขนส่งทางบกเตือนรถบรรทุกที่มีการตกแต่งติดตั้งไฟสปอตไลต์จำนวนมาก รบกวนสายตาผู้ใช้รถใช้ถนน มีความผิดตามกฎหมายปรับสูงสุดไม่เกิน 50,000 บาท
นายยงยุทธ นาคแดง รองอธิบดีกรมการขนส่งทางบก กระทรวงคมนาคม เปิดเผยว่า กรมการขนส่งทางบก (ขบ.) ได้รับการร้องเรียนจากประชาชนผู้ใช้รถใช้ถนนกรณีรถบรรทุกมีการตกแต่งติดตั้งไฟสปอตไลต์ (Spot light) ที่ด้านหน้ารถจำนวนมาก
ส่งผลกระทบต่อผู้ใช้รถใช้ถนนเกิดอาการสายตาพร่ามัว เนื่องจากโคมไฟสปอตไลต์มีความแตกต่างจากโคมไฟรถยนต์ โดยจะให้ความสว่างแบบเต็มพื้นที่โคมไม่มีการควบคุมการกระจายของแสง ไม่มีการจำกัดแนวของแสงเหมือนกับโคมไฟหน้ารถยนต์ที่จะมีแนวจำกัดแสง (Cut-off Line) เพื่อป้องกันแสงแยงตาผู้ขับรถที่ใช้ทางร่วมกัน ดังนั้น รถบรรทุกที่ติดตั้งไฟสปอตไลต์จึงก่อให้เกิดอันตรายและอาจเป็นเหตุให้เกิดอุบัติเหตุที่ส่งผลต่อการบาดเจ็บที่รุนแรงและเสียชีวิตได้ ทั้งนี้ ขบ. ได้กำหนดรายละเอียดโคมไฟสำหรับรถบรรทุกไว้แล้วซึ่งเจ้าของรถต้องปฏิบัติตามอย่างเคร่งครัด ประกอบด้วย โคมไฟแสงพุ่งไกล (ไฟสูง) แสงขาว/เหลืองอ่อน จำนวน 2 ดวง ติดที่ด้านหน้าระดับเดียวกันทั้งข้างซ้ายและขวา โคมไฟแสงพุ่งต่ำ (ไฟต่ำ) แสงขาว/เหลืองอ่อน จำนวน 2 ดวง ติดที่ด้านหน้าระดับเดียวกันทั้งข้างซ้ายและขวา และต้องมีทิศทางส่องสว่างไปด้านหน้าโดยจะต้องไม่เบี่ยงเบนไปทางด้านขวา หรือส่องขึ้นสูงเกินไปจนทำให้รบกวนสายตาผู้อื่น โคมไฟแสดงความกว้าง (ไฟหรี่) แสงขาว/เหลืองอ่อน จำนวน 2 - 4 ดวง ติดที่ด้านหน้าระดับเดียวกันทั้งข้างซ้ายและขวา โคมไฟเลี้ยวชนิดไฟกระพริบแสงเหลือง ติดที่ด้านหน้า 2 ดวง ด้านท้าย 2 - 4 ดวง โคมไฟท้าย จำนวน 2 - 4 ดวง โคมไฟหยุด จำนวน 2 - 4 ดวง โคมไฟถอยแสงขาว จำนวนไม่เกิน 2 ดวง โคมไฟส่องป้ายทะเบียนแสงขาว อย่างน้อย 1 ดวง และโคมไฟแสดงส่วนสูงแสงเขียว จำนวน 4 ดวง ที่ด้านหน้าบนตัวถังส่วนบรรทุกหรือหลังคารถด้านหน้าและ 2 ดวงแสงแดงที่ด้านท้าย
รองอธิบดีกรมการขนส่งทางบก กล่าวเพิ่มเติมว่า ขบ. ได้กำชับสำนักงานขนส่งทุกแห่งดำเนินการเข้มงวดกวดขันรถบรรทุกในพื้นที่และบังคับใช้กฎหมายอย่างจริงจัง ซึ่งรถบรรทุกที่ติดตั้งไฟสปอตไลต์มีความผิดตามพระราชบัญญัติการขนส่งทางบก พ.ศ. 2522 มาตรา 71 ฐานใช้รถที่มีอุปกรณ์ส่วนควบไม่ถูกต้องตามที่กำหนดต้องระวางโทษปรับสูงสุดไม่เกิน 50,000 บาท และอาจถูกสั่งระงับการใช้รถจนกว่าจะดำเนินการแก้ไขเรียบร้อยแล้ว จึงขอให้เจ้าของรถบรรทุกให้ความสำคัญกับความปลอดภัย ห้ามดัดแปลงตกแต่งโคมไฟให้ผิดไปจากที่กำหนด นอกจากนี้ กรณีประชาชนได้รับความเดือดร้อนจากรถบรรทุกที่ติดตั้งไฟสปอตไลต์ สามารถแจ้งข้อมูลมายังศูนย์คุ้มครองผู้โดยสารและรับเรื่องร้องเรียน 1584 พร้อมหลักฐาน เช่น ภาพหรือคลิปวิดีโอบันทึกการกระทำความผิดชัดเจน วันเวลา สถานที่เกิดเหตุ รายละเอียดรถ ทะเบียนรถ รวบรวมแจ้งได้ที่ Line : @1584DLT
Facebook : 1584 ร้องเรียนรถโดยสารสาธารณะ เว็บไซต์ http://ins.dlt.go.th/cmpweb/ E-mail: dlt_1584complain@hotmail.com ขบ. จะดำเนินการตรวจสอบการกระทำความผิดและดำเนินการเปรียบเทียบปรับตามระเบียบ โดยค่าปรับส่วนแรกนำส่งเป็นรายได้แผ่นดินเพื่อนำไปพัฒนาประเทศ ส่วนที่เหลือจะนำมาจัดสรรเป็นค่าใช้จ่ายในการดำเนินการ และมอบให้ผู้แจ้งพฤติการณ์การกระทำความผิด เพิ่มประสิทธิภาพในการบังคับใช้กฎหมายตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
วันศุกร์ที่ 19 มีนาคม 2564
เพิ่มงบ 400 ล้าน ป้องกันโควิด-19 ตามแนวชายแดน
...
การระบาดของโรคโควิด-19 ในช่วงที่ผ่านมา รัฐบาลได้จัดกำลังเจ้าหน้าที่ทหารตำรวจเฝ้าระวังและวางมาตรการสกัดกั้นการลักลอบเข้าเมืองอย่างเข้มงวดโดยเฉพาะพื้นที่ตามแนวชายแดน เพื่อเพิ่มประสิทธิภาพการป้องกันโรค และเพิ่มความปลอดภัยให้กับพี่น้องประชาชน
.
ล่าสุด ครม. ได้อนุมัติงบประมาณ 438.08 ล้านบาท สำหรับจัดตั้งโครงการ Organizational Quarantine (OQ) เพื่อบริหารจัดการด้านสาธารณสุขในกลุ่มผู้ลักลอบหลบหนีเข้าเมืองทั้งระบบ ตั้งแต่การควบคุม การคัดกรอง การป้องกัน และสามารถยกระดับขึ้นเป็นโรงพยาบาลสนามได้หากเกิดสถานการณ์ฉุกเฉิน
.
โดยมีระยะเวลาดำเนินการ 6 เดือน ตั้งแต่เดือนเม.ย. - ก.ย. 64 ครอบคลุมพื้นที่ 14 แห่ง 7 จังหวัด ซึ่งเป็นพื้นที่ในความรับผิดชอบของตำรวจตระเวนชายแดน ได้แก่ จังหวัดตาก เชียงราย ระนอง สงขลา จันทบุรี สระแก้ว และหนองคาย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 8 มีนาคม 2564
รมว.ทส.​ 'วราวุธ'​ ลงพื้นที่ทะเลน้อย​ จ.พัทลุง ให้ขวัญกำลังใจเจ้าหน้าที่ พร้อมเน้นย้ำ​ การมีวินัย​ ปฏิบัติหน้่าที่ด้วยความซื่อสัตย์​ เสียสละ​ และอดทน​
รมว.ทส.​ 'วราวุธ'​ ลงพื้นที่ทะเลน้อย​ จ.พัทลุง ให้ขวัญกำลังใจเจ้าหน้าที่ พร้อมเน้นย้ำ​ การมีวินัย​ ปฏิบัติหน้่าที่ด้วยความซื่อสัตย์​ เสียสละ​ และอดทน​
รมว.ทส.​ 'วราวุธ'​ ลงพื้นที่ทะเลน้อย​ จ.พัทลุง ให้ขวัญกำลังใจเจ้าหน้าที่ พร้อมเน้นย้ำ​ การมีวินัย​ ปฏิบัติหน้่าที่ด้วยความซื่อสัตย์​ เสียสละ​ และอดทน​
วันนี้​ (5​ มีนาคม​ 2564) เวลา​ 13.30 น.​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​​ (รมว.ทส.) พร้อมด้วย​​ นายจตุพร​ บุรุษพัฒน์​ ปลัดกระทรวงทรัพยากรธรรมชาติและสิ่งแวดล้อม​ (ปกท.ทส.)​ ผู้บริหารระดับสูง​ หัวหน้าหน่วยงานในสังกัด​กระทรวงฯ​ ลงพื้นที่ตรวจเยี่ยม​พบปะพูดคุย​ให้ขวัญกำลังใจเจ้าหน้าที่พิทักษ์ป่าและเครือข่าย​อาสาสมัครฯ​ ในการปฏิบัติงาน​ พร้อมมอบเงินสนับสนุนเครือข่ายแก้ไขปัญหาไฟป่าและหมอกควัน​ รวมถึงมอบถุงยังชีพและอุปกรณ์สำหรับใช้ในการปฏิบัติงาน​แก่เจ้าหน้าที่อุทยานฯ และเขตรักษาพันธุ์สัตว์ป่าในพื้นที่จังหวัดพัทลุง ณ​ ศูนย์ศึกษาธรรมชาติและสัตว์ป่าทะเลน้อย​ อ.ควนขนุน​ จ.พัทลุง​
รมว.ทส. ได้กล่าวขอบคุณเจ้าหน้าที่​ เครือข่ายอาสาสมัครฯ​ และประชาชนทุกคน​ ที่ได้ช่วยกันปฏิบัติหน้าที่อย่างเข้มแข็ง​ ในการดูแลรักษาทรัพยากรธรรมชาติและสิ่งแวดล้อม​ ของศูนย์ศึกษาธรรมชาติและสัตว์ป่าทะเลน้อย​ ให้คงความอุดมสมบูรณ์​ ตนได้มีโอกาสลงพื้นที่ไปให้กำลังใจเจ้าหน้าที่ในหลายจังหวัด​ จังหวัดพัทลุงเป็นจังหวัดที่​ 69​ ซึ่งที่ผ่านมาได้เห็นการทำงานของเจ้าหน้าที่และเครือข่าย​ ที่ต้องปฏิบัติงานด้วยความยากลำบาก​ ดังนั้น​ ขอเป็นกำลังใจให้ทุกคน​ ขอให้มีใจรัก​ มีความศรัทธา​ในงานที่ทำ และขอให้ปฏิบัติหน้าที่ด้วยความมีวินัย​ เสียสละ​ อดทน​ และซื่อสัตย์​ ทั้งยังได้กล่าวเน้นย้ำ​ว่า ตนจะทำหน้าที่ให้ดีที่สุดในการดูแล​ สร้างขวัญกำลังใจ​ และดูแลเรื่องสวัสดิการต่าง ๆ​ ให้แก่เจ้าหน้าที่ทุกคน​ นอกจากนี้​ รมว.ทส.​ และ​ปกท.ทส.​ ยังได้ร่วมปลูกต้นหว้านา​ และต้นจิกทะเล​ ในโอกาสนี้ด้วย
วันจันทร์ที่ 22 มีนาคม 2564
รมว.สุชาติ น้อมนำศาสตร์พระราชาตั้งสหกรณ์ในสถานประกอบการ พัฒนาคุณภาพชีวิตแรงงาน
นายสุชาติ ชมกลิ่น รมว.แรงงาน น้อมนำศาสตร์พระราชาเป็นแนวทางจัดตั้งสหกรณ์ออมทรัพย์ในสถานประกอบกิจการและรัฐวิสาหกิจ ให้มีความยั่งยืน มุ่งมั่น ผลักดัน เพื่อคุณภาพชีวิตแก่ผู้ใช้แรงงาน
เมื่อวันที่ 22 มีนาคม 2564 ที่โรงแรมมิราเคิล แกรนด์ คอนเวนชั่น กรุงเทพมหานครนายสุชาติ ชมกลิ่น รัฐมนตรีว่าการกระทรวงแรงงานเป็นประธานในพิธีเปิดมหกรรมส่งเสริมการจัดตั้งสหกรณ์ออมทรัพย์ในสถานประกอบกิจการและรัฐวิสาหกิจ พร้อมมอบเกียรติบัตรเชิดชูเกียรติแก่สถานประกอบกิจการที่มีการจัดตั้ง สหกรณ์ออมทรัพย์ในปี พ.ศ.2562 และ 2563 โดยมีนายสุรชัย ชัยตระกูลทอง ผู้ช่วยรัฐมนตรีประจำกระทรวงแรงงาน นางธิวัลรัตน์ อังกินันทน์ ที่ปรึกษารัฐมนตรีว่าการกระทรวงแรงงาน พล.ต.ต.นันทชาติ ศุภมงคล ประจำสำนักเลขาธิการนายกรัฐมนตรี ปฏิบัติหน้าที่ประจำกระทรวงแรงงาน นางเธียรรัตน์ นะวะมะวัฒน์ คณะที่ปรึกษารัฐมนตรีว่าการกระทรวงแรงงาน นายสุทธิ สุโกศล ปลัดกระทรวงแรงงานพร้อมด้วย ผู้บริหารระดับสูงกระทรวงแรงงาน เข้าร่วมในครั้งนี้ด้วย เพื่อให้ผู้ใช้แรงงานมีวินัยการออม และมีแหล่งกู้ยืมในยามจำเป็นด้วยอัตราดอกเบี้ยที่เป็นธรรม พร้อมทั้งส่งเสริมให้สถานประกอบกิจการและรัฐวิสาหกิจเห็นความสำคัญของการจัดตั้งสหกรณ์ออมทรัพย์เพื่อเป็นสวัสดิการแก่คนทำงานในองค์กร ตลอดจนเพื่อสร้างความร่วมมือภาครัฐ เอกชน และรัฐวิสาหกิจในการขับเคลื่อนให้มีการจัดตั้งสหกรณ์ออมทรัพย์ให้เป็นผลสำเร็จ
นายสุชาติ กล่าวว่า รัฐบาลได้ประกาศวิสัยทัศน์ของประเทศไว้ว่า “ประเทศไทยมีความมั่นคง มั่งคั่ง ยั่งยืน เป็นประเทศพัฒนาแล้วด้วยการพัฒนาตามปรัชญาของเศรษฐกิจพอเพียง” ซึ่งกระทรวงแรงงานได้กำหนดพันธกิจเพิ่มศักยภาพแรงงานและผู้ประกอบการให้พร้อมรับสถานการณ์ที่เปลี่ยนแปลง ให้สอดคล้องกับทิศทางการพัฒนาของประเทศ ภายใต้วิสัยทัศน์ “แรงงานมีศักยภาพสูง และมีคุณภาพชีวิตที่ดี” โดยได้น้อมนำศาสตร์พระราชาของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่ทรงพระราชทานด้านสหกรณ์ และหลักปรัชญาของเศรษฐกิจพอเพียงมาเป็นหลักในการส่งเสริมการจัดตั้งสหกรณ์ออมทรัพย์ในสถานประกอบกิจการ นับเป็นภารกิจที่มีคุณค่า เพราะไม่เพียงจะช่วยสร้างวินัยการออม การเสริมสร้างภูมิคุ้มกันและความไม่ประมาทต่อการดำรงชีวิตในอนาคตให้ผู้แก่ใช้แรงงาน
ทั้งนี้ กิจกรรมภายในงานประกอบด้วย การมอบเกียรติบัตรเพื่อเชิดชูเกียรติแก่สถานประกอบกิจการที่มีการจัดตั้งสหกรณ์ออมทรัพย์ในปี พ.ศ.2562 และ 2563 จำนวน 26 แห่ง การปาฐกถาพิเศษ เรื่อง “หลักคิดสหกรณ์กับแนวทาง การแก้ปัญหาความเหลื่อมล้ำทางเศรษฐกิจและสังคมที่ยั่งยืน” การจัดคลินิกให้คำปรึกษาการจัดตั้งสหกรณ์ออมทรัพย์ในสถานประกอบกิจการ การจัดแสดงนิทรรศการผลการดำเนินงานของสหกรณ์ออมทรัพย์ในสถานประกอบกิจการต้นแบบในด้านการส่งเสริมคุณภาพชีวิตของสมาชิกสหกรณ์ การเสวนา เรื่อง “ธรรมาภิบาลในการบริหารสหกรณ์ตามรอยพ่อ” และประชุมกลุ่มย่อยเพื่อหารือแนวทางและแลกเปลี่ยนประสบการณ์ในการจัดตั้งสหกรณ์ออมทรัพย์ในสถานประกอบกิจการและรัฐวิสาหกิจ โดยมีผู้เข้าร่วมงานประกอบด้วย สถานประกอบกิจการ สหกรณ์ออมทรัพย์ต้นแบบ หน่วยงานที่เกี่ยวข้องกับการส่งเสริมการออมและการลงทุน และเจ้าหน้าที่ที่เกี่ยวข้อง รวมจำนวน 380 คน
วันจันทร์ที่ 15 มีนาคม 2564
กองทัพบก แจงยืนยัน ไม่มีนโยบายดำเนินโครงการฯ เชิงพาณิชย์ แต่มุ่งหวังให้เกิดประโยชน์ต่อส่วนรวม และเป็นส่วนหนึ่งในการสร้างความมั่นคงด้านพลังงาน บนพื้นฐานของความถูกต้องตามกฎหมาย
พันเอกหญิงศิริจันทร์ งาทอง รองโฆษก ทบ.  ชี้แจงยืนยัน ทบ.ไม่มีนโยบายดำเนินโครงการฯ เชิงพาณิชย์ แต่มุ่งหวังให้เกิดประโยชน์ต่อส่วนรวม และเป็นส่วนหนึ่งในการสร้างความมั่นคงด้านพลังงาน บนพื้นฐานของความถูกต้องตามกฎหมาย
เมื่อวันที่ 12 มีนาคม 2564 พันเอกหญิงศิริจันทร์ งาทอง รองโฆษก ทบ. ชี้แจงกรณีที่มีการวิจารณ์เกี่ยวกับโครงงานผลิตไฟฟ้าจากโซลาร์เซลล์ ของกองทัพบก มิใช่ภารกิจของกองทัพบก และดำเนินการผิดกฎหมาย ไม่ได้ผ่านความเห็นชอบของคณะกรรมการกำกับกิจการพลังงาน และไม่สอดคล้องตามแผนพัฒนากำลังผลิตไฟฟ้าของประเทศ (PDP) ว่า กองทัพบก (ทบ.) ลงนามในบันทึกข้อตกลงความร่วมมือกับการไฟฟ้าฝ่ายผลิตแห่งประเทศไทย ศึกษาความเป็นไปได้ในการดำเนิน “โครงการพัฒนาโรงไฟฟ้าพลังงานทางเลือก” ตามแนวความคิดจัดตั้งโรงไฟฟ้าพลังงานทางเลือกด้วยแสงอาทิตย์ (โซล่าฟาร์ม ) โดยใช้พื้นที่ราชพัสดุที่อยู่ในการดูแลของ ทบ. ผลิตกระแสไฟฟ้าจากพลังงานสะอาด ซึ่งขณะนี้อยู่ในขั้นรวบรวมข้อมูลศึกษาความเป็นไปได้ด้านพื้นที่ กรอบระยะเวลา 2 ปี หากผลการศึกษาฯ ออกมาในรูปแบบใด ก็จะร่วมกันพิจารณาดำเนินการต่อไป และหากโครงการฯ มีความเป็นไปได้ ทบ.จะส่งมอบพื้นที่ราชพัสดุฯ ให้กับกรมธนารักษ์ เพื่อให้ กฟผ.ขอเช่าพื้นที่กับกรมธนารักษ์ตามกฎหมายที่เกี่ยวข้องต่อไป ยืนยัน ทบ.ไม่มีนโยบายดำเนินโครงการฯ ในเชิงพาณิชย์ แต่มุ่งหวังเพื่อต้องการให้เกิดประโยชน์ต่อส่วนรวมและเป็นส่วนหนึ่งในการสร้างความมั่นคงด้านพลังงาน บนพื้นฐานของความถูกต้องตามกฎหมาย
นอกจากนี้ กระทรวงพลังงาน ชี้แจงเพิ่มเติมว่า โครงการดังกล่าว เป็นโครงการที่ ทบ. และ กฟผ. ได้มีการทำ MOU เพื่อศึกษาความเป็นไปได้ของโครงการและผลกระทบต่างๆ รอบด้าน ซึ่งการศึกษายังไม่แล้วเสร็จ อีกทั้งการก่อสร้างโรงไฟฟ้าหรือการผลิตไฟฟ้าในรูปแบบใดๆ ที่จะมีการขายเข้าระบบไฟฟ้านั้น จำเป็นจะต้องถูกบรรจุอยู่ในแผนพัฒนากำลังผลิตไฟฟ้าของประเทศไทย (PDP) ซึ่งเมื่อผ่านขั้นตอนการร่างแผน PDP แล้ว จะต้องมีการดำเนินการรับฟังความเห็นจากผู้มีส่วนได้ ส่วนเสีย รวมถึงต้องผ่านการพิจารณาให้ความเห็นจาก สศช. กกพ. กพช. และ ครม. พิจารณาให้ความเห็นชอบตามลำดับ
--------------------